pythainlp/thaigov-v2-corpus-22032023 huggingface dataset:
วันศุกร์ที่ 4 กุมภาพันธ์ 2565
4 ก.พ. วันมะเร็งโลก ฟรี! ชุดตรวจมะเร็งปากมดลูกด้วยตนเอง รับได้ที่ รพ.มะเร็ง ทั่วประเทศ
.....
สธ. มอบชุดตรวจคัดกรองมะเร็งปากมดลูกด้วยตนเองที่บ้านแก่หญิงไทย อายุ 30 - 60 ปี ที่ไม่ได้รับการตรวจมานานเกิน 5 ปี เนื่องในวันมะเร็งโลก 4 ก.พ. นำร่อง 80,000 ชุด ขอรับได้ที่สถาบันมะเร็งแห่งชาติ และ รพ.มะเร็ง ภูมิภาคทั้ง 7 แห่งของกรมการแพทย์ ได้แก่ รพ.มะเร็งลำปาง อุดรธานี อุบลราชธานี ลพบุรี มหาวชิราลงกรณ์ธัญบุรี ชลบุรี และสุราษฎร์ธานี หากได้ผลดีจะผลักดันสู่ชุดสิทธิประโยชน์ด้านโรคมะเร็งต่อไป
.
ชุดตรวจนี้ประชาชนสามารถเก็บสิ่งส่งตรวจด้วยตนเองได้ง่าย โดยมีคู่มือแนะนำอย่างละเอียด จากนั้นส่งกลับไปตรวจที่ รพ. แล้วรอรับผลตรวจทางแอปพลิเคชันหรือไปรษณีย์ หากพบความผิดปกติก็สามารถเข้าสู่การตรวจและรักษาได้ตามสิทธิโดยไม่เสียค่าใช้จ่าย สำหรับผู้ที่สนใจเข้ารับการตรวจคัดกรองโดยแพทย์ สามารถขอรับการตรวจได้ฟรีที่สถาบันมะเร็งแห่งชาติ รพ.มะเร็ง ภูมิภาคทั้ง 7 แห่ง และ รพ. ของกระทรวงสาธารณสุขที่เข้าร่วมโครงการในแต่ละจังหวัด
#ไทยคู่ฟ้า#ร่วมต้านโควิด19
-------------------
วันจันทร์ที่ 4 ตุลาคม 2564
"นายกรัฐมนตรี มอบหมายผู้ว่าราชการจังหวัดนครศรีธรรมราชเป็นผู้แทน ไปมอบเงินช่วยเหลือครอบครัว อส.ทพ.วัฎจักร พรหมนุ้ย ที่เสียชีวิตจากเหตุการณ์ความไม่สงบในพื้นที่ อ.ยี่งอ จ.นราธิวาส"
พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้มอบหมายให้นายไกรศร วิศิษฎ์วงศ์ ผู้ว่าราชการจังหวัดนครศรีธรรมราช
เป็นผู้แทนมอบเงินช่วยเหลือครอบครัว อส.ทพ. วัฎจักร พรหมนุ้ย ที่เสียชีวิต จากเหตุการณ์ความไม่สงบในพื้นที่ อ.ยี่งอ จ.นราธิวาส จำนวน 30,000 บาท ณ วัดควนยาว ต.เคร็ง อ.ชะอวด จ.นครศรีธรรมราช โดยมี นางวันดี พรหมนุ้ย มารดาของผู้เสียชีวิต เป็นผู้รับมอบ เพื่อเป็นขวัญและกำลังใจแก่ครอบครัวของผู้เสียชีวิต โดยมี นางอนุรี วิศิษฎ์วงศ์ นายกเหล่ากาชาดจังหวัดนครศรีธรรมราช พร้อมด้วย นายสนั่น สนธิเมือง ปลัดจังหวัดนครศรีธรรมราช และหัวหน้าหน่วยงานที่เกี่ยวข้องเข้าร่วมด้วย
ทั้งนี้ผู้ว่าราชการจังหวัดนครศรีธรรมราช ได้แสดงความเสียใจต่อครอบครัวของผู้เสียชีวิตจากเหตุการณ์ในครั้งนี้
วันจันทร์ที่ 18 เมษายน 2565
กรมทางหลวงชนบท สร้างถนนสาย ข9 และ ค3 ผังเมืองรวมชุมชนโคกกลอย - ท้ายเหมือง จังหวัดพังงา
ส่งเสริมเศรษฐกิจการท่องเที่ยว รองรับการขยายตัวของเมืองในอนาคต ตามนโยบายของรัฐมนตรีว่าการกระทรวงคมนาคม คาดแล้วเสร็จปี 2566
กรมทางหลวงชนบท (ทช.) กระทรวงคมนาคม ดำเนินโครงการก่อสร้างถนนสาย ข9 และ ค3 ผังเมืองรวมชุมชนโคกกลอย - ท้ายเหมือง จังหวัดพังงา เพื่อแก้ไขปัญหาการจราจรในเขตเมือง ส่งเสริมเศรษฐกิจการท่องเที่ยวในระยะยาว รองรับการขยายตัวของเมือง พัฒนาการคมนาคมขนส่งให้มีความสมบูรณ์มากยิ่งขึ้น ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท กล่าวว่า จังหวัดพังงาเป็นเมืองที่มีสถานที่ท่องเที่ยวที่ดึงดูดนักเที่ยวทั้งในประเทศและต่างประเทศให้เข้ามาท่องเที่ยวเป็นจำนวนมาก ประกอบกับเป็นจังหวัดที่มีแนวโน้มการขยายตัวของเมืองอย่างต่อเนื่อง จึงจำเป็นต้องมีการพัฒนาโครงสร้างพื้นฐานด้านงานทาง เพื่อส่งเสริมเศรษฐกิจการค้า การท่องเที่ยว รองรับการขยายตัวของเมืองอย่างเป็นระบบ ทช. จึงได้ดำเนินโครงการก่อสร้างถนนสาย ข9 และ ค3 ผังเมืองรวมชุมชนโคกกลอย - ท้ายเหมือง จังหวัดพังงา รวมระยะทาง 4.229 กิโลเมตร ทั้งนี้ โครงการก่อสร้างถนนสายดังกล่าวเป็นแนวถนนก่อสร้างใหม่ แบ่งการดำเนินงานออกเป็น 2 ช่วง ดังนี้
- ช่วงที่ 1 จุดเริ่มต้นโครงการ (สาย ค3 กม. ที่ 0+000 - 1+998) โดยเชื่อมต่อกับถนนทางหลวงแผ่นดินหมายเลข 4303 (บริเวณ กม. ที่ 2+512) ไปบรรจบกับถนนทางหลวงแผ่นดินหมายเลข 402
- ช่วงที่ 2 จุดเริ่มต้นโครงการ (สาย ข9 กม. ที่ 1+998 - 4+228) ต่อเนื่องกับช่วงที่ 1 สาย ค3 โดยเชื่อมต่อกับถนนทางหลวงแผ่นดินหมายเลข 402 (บริเวณ กม. ที่ 2+050) ไปสิ้นสุดช่วงที่ 2 บนสาย ข9 บรรจบกับทางหลวงชนบทสาย พง.3006 ซึ่งลักษณะการก่อสร้างถนนเป็นถนนคอนกรีตเสริมเหล็ก ขนาด 4 ช่องจราจรไป - กลับ กว้างช่องละ 3.5 เมตร ไหล่ทางกว้างข้างละ 2.5 เมตร ทางเท้ากว้างข้างละ 2.5 เมตร พร้อมทางจักรยานกว้างไม่เกิน 1.5 เมตร พร้อมก่อสร้างสะพานคอนกรีตเสริมเหล็ก 2 แห่ง งานก่อสร้างท่อลอดเหลี่ยมคอนกรีตเสริมเหล็ก 7 แห่ง งานก่อสร้างระบบระบายน้ำ ติดตั้งไฟฟ้าแสงสว่าง ป้ายจราจร เครื่องหมายจราจรอีกด้วย
ปัจจุบันผลงานการก่อสร้างมีความก้าวหน้าไปแล้วกว่าร้อยละ 21 ขณะนี้อยู่ระหว่างดำเนินการในส่วนของงานผิวจราจรคอนกรีต งานโครงสร้างสะพาน และงานระบบระบายน้ำ โดยโครงการดังกล่าวคาดว่า จะดำเนินการก่อสร้างแล้วเสร็จสมบูรณ์ประมาณเดือนกันยายน 2566 ใช้งบประมาณในการก่อสร้างรวม 282.821 ล้านบาท
วันอังคารที่ 7 มิถุนายน 2565
ธ.ก.ส. เดินหน้าโครงการประกันรายได้เกษตรกรชาวสวนปาล์มน้ำมัน สร้างความมั่นคงด้านราคาและการผลิต
ธ.ก.ส. เดินหน้าโครงการประกันรายได้เกษตรกรชาวสวนปาล์มน้ำมัน ปี 2564 - 2565 กำหนดราคาเป้าหมายจากการขายผลปาล์มทะลาย ที่กิโลกรัมละ 4 บาท ครัวเรือนละไม่เกิน 25 ไร่ วงเงิน 7,652 ล้านบาท
ธ.ก.ส. เดินหน้าโครงการประกันรายได้เกษตรกรชาวสวนปาล์มน้ำมัน ปี 2564 - 2565 กำหนดราคาเป้าหมายจากการขายผลปาล์มทะลาย ที่กิโลกรัมละ 4 บาท ครัวเรือนละไม่เกิน 25 ไร่ วงเงิน 7,652 ล้านบาท โดยจ่ายเงินชดเชยส่วนต่างระหว่างราคาเป้าหมายกับราคาตลาดอ้างอิง เข้าบัญชีเงินฝากของเกษตรกรทุกวันที่ 15 จนถึงสิงหาคม 2565 แจงเกษตรกรผู้ปลูกปาล์มน้ำมันรีบขึ้นและปรับปรุงทะเบียนเพื่อรับสิทธิ์ประกันรายได้ที่เกษตรอำเภอหรือแอปพลิเคชัน FARMBOOOK ได้ตั้งแต่บัดนี้เป็นต้นไป
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรีที่เห็นชอบให้ ธ.ก.ส. ดำเนินโครงการประกันรายได้เกษตรกรชาวสวนปาล์มน้ำมัน ปี 2564 - 2565 อย่างต่อเนื่อง เพื่อให้ความช่วยเหลือสนับสนุนด้านรายได้แก่เกษตรกรชาวสวนปาล์มน้ำมัน ในการรักษาเสถียรภาพด้านราคาที่เหมาะสมสอดคล้องกับต้นทุนการผลิต โดยกำหนดราคาเป้าหมาย เพื่อให้เกษตรกรมีรายได้ที่เหมาะสมจากการขายผลปาล์มทะลาย (อัตราน้ำมันร้อยละ 18) ที่กิโลกรัมละ 4 บาท จำนวนเกษตรกรที่ได้รับประโยชน์กว่า 380,000 ราย ระยะเวลาดำเนินการ ตั้งแต่เดือนกันยายน 2564 - สิงหาคม 2565 วงเงินกว่า 7,652 ล้านบาท ซึ่ง ธ.ก.ส. จะจ่ายเงินชดเชยส่วนต่างระหว่างราคาเป้าหมายกับราคาตลาดอ้างอิงให้แก่เกษตรกรทุก 30 วันและ เข้าบัญชีเงินฝากของเกษตรกรโดยตรงในวันที่ 15 ของทุกเดือน
สำหรับเงื่อนไขการเข้าร่วมโครงการ เกษตรกรต้องขึ้นทะเบียนกับกรมส่งเสริมการเกษตรโดยรัฐบาลจะจ่ายเงินตามพื้นที่ปลูกจริง ครัวเรือนละไม่เกิน 25 ไร่ และต้องเป็นพื้นที่ปลูกต้นปาล์มที่ให้ผลผลิตแล้วอายุ 3 ปีขึ้นไป กำหนดผลผลิตเฉลี่ยต่อไร่ต่อปีที่ใช้คำนวณวงเงินช่วยเหลือที่เกษตรกรแต่ละครัวเรือนจะได้รับ จากข้อมูลผลผลิตเฉลี่ยทั้งประเทศย้อนหลัง 3 ปี (เดือนกันยายน 2561 - สิงหาคม 2564) คิดเป็น 2,774 กิโลกรัมต่อไร่ต่อปี ทั้งนี้ ธ.ก.ส. จะประมวลผลตามข้อมูลที่ได้รับ จากนั้น จะโอนเงินเข้าบัญชีเงินฝากเกษตรกรโดยตรง ซึ่งสามารถตรวจสอบการโอนเงินได้ผ่านทางแอปพลิเคชัน ธ.ก.ส. A-Mobile ตลอด 24 ชั่วโมง หรือที่ ธ.ก.ส. ทุกสาขาทั่วประเทศ และสำหรับเกษตรกรลูกค้าที่ใช้บริการ BAAC Connect จะได้รับข้อความแจ้งเตือนผ่าน LINE Official: BAAC Family เมื่อเงินถูกโอนเข้าบัญชีเงินฝากเรียบร้อยแล้ว
นายธนารัตน์ กล่าวอีกว่า ในโอกาสนี้ ขอเชิญชวนให้เกษตรกรผู้ปลูกปาล์มน้ำมันรีบแจ้งขึ้นทะเบียนและปรับปรุงทะเบียนเกษตรกรให้เป็นปัจจุบัน เพื่อรับสิทธิ์โครงการประกันฯ ผ่านเกษตรอำเภอหรือแอปพลิเคชัน FARMBOOK ได้ตั้งแต่บัดนี้เป็นต้นไป
วันพุธที่ 30 มีนาคม 2565
รองปลัดฯ วรวรรณ รับมอบถังดักไขมัน จาก SCG เพื่อส่งต่อชุมชนริมคลองแสนแสบ
นางวรวรรณ ชิตอรุณ รองปลัดกระทรวงอุตสาหกรรม รับมอบถังดักไขมัน จาก SCG
รองปลัดฯ วรวรรณ รับมอบถังดักไขมัน จาก SCG เพื่อส่งต่อชุมชนริมคลองแสนแสบ
วันนี้ (29 มีนาคม 2565) นางวรวรรณ ชิตอรุณ รองปลัดกระทรวงอุตสาหกรรม รับมอบถังดักไขมัน จาก SCG โดยมี นางรวีวรรณ อุตรนคร ผู้อำนวยการกองกลาง และ นางสาวลัดดาวัลย์ สันติภิญโญเลิศ ผู้อำนวยการกองตรวจราชการ ร่วมพิธีรับมอบ ณ อาคารนารายณ์ สำนักงานปลัดกระทรวงอุตสาหกรรม โดยถังดักไขมันดังกล่าว กระทรวงอุตสาหกรรม ร่วมกับ SCG และ กทม. จะนำไปติดตั้งให้กับประชาชน จำนวน 21 เขตบริเวณคลองคลองแสนแสบต่อไป ความร่วมมือแบบบูรณาการดังกล่าวเป็นหนึ่งในกิจกรรมจิตอาสาฯ ในปี พ.ศ. 2565 ของ กระทรวงอุตสาหกรรม
วันอังคารที่ 5 กรกฎาคม 2565
บสย. - ธปท. เสริมแกร่ง SMEs “พลิกฟื้นธุรกิจหลังโควิด-19”
บสย. ผนึก ธปท. เสริมแกร่ง SMEs “พลิกฟื้นธุรกิจหลังโควิด-19” เปิดโครงการ “ศูนย์ที่ปรึกษาการเงิน SMEs สัญจร 4 ภาค” ประเดิมเชียงใหม่ เปิดหลักสูตร วางแผนการเงิน ฉบับ บุคคลธรรมดา และนิติบุคคล
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) และ นายธาริฑธิ์ ปั้นเปี่ยมรัษฎ์ ผู้อำนวยการอาวุโส ธนาคารแห่งประเทศไทย (ธปท.) สำนักงานภาคเหนือ พร้อมด้วยผู้บริหาร ผู้เชี่ยวชาญทางการเงิน ทีมหมอหนี้ บสย. สำนักงานเขตภาคเหนือตอนบน และ หมอหนี้เพื่อประชาชน ธปท. เปิดงาน ศูนย์ที่ปรึกษาทางการเงิน SMEs สัญจร ครั้งที่ 1/2565 จัดบรรยายเชิงลึก เติมความรู้ วางแผนการเงิน ณ ธนาคารแห่งประเทศไทย สำนักงานภาคเหนือ
สำหรับหลักสูตร ประกอบด้วย 1. “ตั้งรับ ปรับตัว เตรียมพร้อมสู่การเป็นนิติบุคคล” สำหรับบุคคลธรรมดา โดย นายสุรชัย กำพลานนท์วัฒน์ ผู้อำนวยการศูนย์ที่ปรึกษาทางการเงิน SMEs (บสย. F.A. Center) เสริมแกร่ง ด้านการเงิน บัญชีอย่างง่าย เตรียมพร้อมเป็นนิติบุคคล 2. “เจาะลึกงบการเงินฉบับ CEO เสริมธุรกิจให้แข็งแกร่ง” โดย นายจรรยฤทธิ์ ทรงมณี ผู้เชี่ยวชาญ บสย. F.A. Center สำหรับ นิติบุคคล เพิ่มพูนความรู้งบการเงินแบบเชิงลึก พร้อมเข้าสู่แหล่งทุน
โดย บสย. และ ธปท. สำนักงานภาคเหนือ ได้ลงพื้นที่ พบผู้ประกอบการ SMEs ที่ได้เข้าร่วมอบรมและนำข้อแนะนำจากผู้เชี่ยวชาญ มาปรับปรุงกิจการ และขอสินเชื่อเพื่อต่อยอดธุรกิจ ยกระดับสู่ความยั่งยืน โดยมีผู้เข้าร่วมกิจกรรมกว่า 60 ราย
ทั้งนี้ บสย. และ ธปท. จะจัดกิจกรรมศูนย์ที่ปรึกษาทางการเงิน SMEs สัญจร (บสย. F.A.Center) รวมทั้งสิ้น 10 ครั้ง โดยร่วมกับ ธปท. 4 ภาค และ ศูนย์ที่ปรึกษาทางการเงิน SMEs สัญจร ร่วมกับหมอหนี้ บสย. ด้วยการออกบูธให้คำปรึกษากับผู้ประกอบการในภูมิภาคต่างๆ 6 ครั้ง เพื่อให้ผู้ประกอบการ SMEs ได้เตรียมพร้อมและมีความรู้ทางการเงินให้มากที่สุดตลอดครึ่งปีหลัง
วันพฤหัสบดีที่ 3 มีนาคม 2565
รัฐมนตรีว่าการกระทรวงยุติธรรม เร่งดีเอสไอเร่งสอบบริษัทนำเข้ารถหรูจากอังกฤษ-อิตาลี หลังออกหมายเรียกผู้ต้องหา 24 ราย
รัฐมนตรีว่าการกระทรวงยุติธรรม เร่งดีเอสไอเร่งสอบบริษัทนำเข้ารถหรูจากอังกฤษ-อิตาลี หลังออกหมายเรียกผู้ต้องหา 24 ราย แจ้งข้อหาแล้ว 5 ราย ยอมรับมีความล่าช้าเพราะมีสำนวนจำนวนมาก เผยทำกลุ่มแรกเสร็จภายในเดือนมีนาคมนี้
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงความคืบหน้าคดีรถหรูว่า ตนได้รับรายงานความคืบหน้าจากกรมสอบสวนคดีพิเศษ (ดีเอสไอ) จากคดีทั้งหมด 1,428 คัน มูลค่าความเสียหาย 9,809 ล้านบาท ขณะนี้อยู่ในความรับผิดชอบของดีเอสไอ 575 คัน เป็นคดีพิเศษ 189 คดี สอบสวนเสร็จแล้ว 169 คดี สำนวนอยู่ระหว่างการสอบสวน 20 คดี นอกจากนี้ยังมีในส่วนที่ต้องดำเนินการอีก 385 คัน โดยแบ่งเป็น นำไปบูรณาการข้อมูลในการสืบสวนกับชุดผู้เชี่ยวชาญ 168 คัน ออกเลขสอบสวนกับกลุ่มรถนำเข้าจากอิตาลี 67 คัน กลุ่มรถนำเข้าจากอังกฤษ 24 คัน และเป็นรถที่อยู่ระหว่างตรวจสอบเพื่อมอบหมาย 126 คัน
นายสมศักดิ์ กล่าวอีกว่า และอีกส่วนจำนวน 854 คันรวม 114 คดี ได้มอบหมายผู้เชี่ยวชาญเฉพาะด้านคดีพิเศษดำเนินการ โดยบูรณาการข้อมูลในการสืบสวนร่วมกับกองปฏิบัติการคดีพิเศษภาค ขณะนี้การสอบสวนพยานในคดี ได้มีการออกหมายเรียกพยานผู้จดทะเบียนรถคนแรกไปแล้ว 742 ปาก สอบสวนไปแล้ว 90 ปาก ออกหมายเรียกผู้ต้องหาไปแล้ว 24 ราย แจ้งข้อกล่าวหา 5 ราย ซึ่งทางกลุ่มนี้ ดีเอสไอแจ้งว่าจะทำให้เสร็จภายในเดือน มี.ค.นี้
“ผมต้องยอมรับว่าเราทำงานได้ช้ากว่าที่รับปากกับสังคมไว้เพราะสำนวนมีจำนวนมาก จึงได้กำชับให้ดีเอสไอเร่งดำเนินการ เพราะคดีนี้ผ่านมานานแล้ว และเราก็ได้ให้สัญญากับสังคมว่าจะทำให้สำเร็จเมื่อครั้งที่แถลงนโยบายประจำปี หากยังติดขัดตรงไหนก็ให้บอกเพื่อหารือหาทางแก้ไข ดังนั้นเราต้องเร่งมือให้เร็วขึ้นอีก เพราะเราได้รับปากเอาไว้แล้ว เรื่องไหนถูกว่ากันตามถูก ผิดก็ว่าไปตามผิด ไม่มีการดึงเรื่องหรือกลั่นแกล้งใคร การทำทุกอย่างต้องโปร่งใส”นายสมศักดิ์ กล่าว
วันจันทร์ที่ 28 มิถุนายน 2564
มาตรการเพิ่มแหล่งเงินลงทุนของประเทศ ในช่วงโควิด-19
วันพุธที่ 3 มิถุนายน 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเดินหน้า 3 มาตรการเพิ่มแหล่งเงินลงทุนของประเทศในปีงบประมาณ 2565 ประกอบด้วย 1)การให้เอกชนร่วมลงทุนในกิจการของรัฐ ซึ่งคาดว่าจะมีเงินลงทุนกว่า 52,000 ล้านบาท 2) กองทุนรวมโครงสร้างพื้นฐานเพื่ออนาคตประเทศไทย เช่น โครงการทางพิเศษพระราม3-ดาวคะนอง-วงแหวนรอบนอก กทม. ด้านตะวันตก โครงการ E-W Corridor เป็นต้น รวมกว่า 9,900 ล้านบาท และ 3) การใช้เงินกู้เพื่อพัฒนาเศรษฐกิจและสังคม ใน 8 กระทรวง 11 หน่วย เช่น การพัฒนาระบบน้ำ ระบบบริการสาธารณสุข การลงทุนที่ใช้เทคโนโลยีเพื่อการสร้างความเข้มแข็งของประเทศ วงเงินรวมกว่า 91,000 ล้านบาท ทั้งนี้ เพื่อกระตุ้นการเจริญเติบโตทางเศรษฐกิจให้บรรลุผลเป็นไปตามเป้าหมายที่กำหนดไว้
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 18 มกราคม 2565
ครม.รับทราบผลการพิจารณารายงานการพิจารณาศึกษา เรื่อง การปฏิรูปหลักประกันสุขภาพถ้วนหน้าของประเทศไทย เพื่อการพัฒนาที่ยั่งยืน ของคณะกรรมาธิการการสาธารณสุข วุฒิสภา
ครม.รับทราบผลการพิจารณารายงานการพิจารณาศึกษา เรื่อง การปฏิรูปหลักประกันสุขภาพถ้วนหน้าของประเทศไทย เพื่อการพัฒนาที่ยั่งยืน ของคณะกรรมาธิการการสาธารณสุข วุฒิสภา
วันที่ 18 มกราคม 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)รับทราบผลการพิจารณารายงานการพิจารณาศึกษา เรื่อง การปฏิรูปหลักประกันสุขภาพถ้วนหน้าของประเทศไทย เพื่อการพัฒนาที่ยั่งยืน ของคณะกรรมาธิการการสาธารณสุข วุฒิสภา ตามที่กระทรวงสาธารณสุขเสนอ โดยมีข้อเสนอแนะของคณะกรรมาธิการการสาธารณสุข วุฒิสภา ในเรื่องการยกระดับหลักประกันสุขภาพให้ครอบคลุมทุกคนที่มีปัญหาทางสถานะทางทะเบียนและสิทธิรวมถึงคนต่างด้าว
ทางกระทรวงสาธารณสุขระบุในประเด็นนี้ว่า สำนักงานหลักประกันสุขภาพแห่งชาติ(สปสช.) อยู่ระหว่างขับเคลื่อนงานดังกล่าวร่วมกับผู้มีส่วนได้เสียและภาคส่วนที่เกี่ยวข้องเพื่อจัดทำข้อเสนอแนวทางการขยายความครอบคลุมการประกันสุขภาพภาคบังคับสำหรับคนต่างด้าวทุกคนที่เข้ามาประเทศไทยที่ไม่มีระบบประกันสุขภาพ โดยนำร่องใน 4 กลุ่ม คือ นักท่องเที่ยว,ผู้ต้องขัง,แรงงานต่างด้าว 4 สัญชาติและ Stateless เพื่อให้มีสิทธิประโยชน์ การจ่ายสมทบ ซื้อประกัน และการบริหารจัดการที่เหมาะสมเป็นระบบหรือมาตรฐานเดียว โดยจะเสนอครม.พิจารณาให้ความเห็นชอบและมอบหมายหน่วยงานหลักรับผิดชอบต่อไป
ส่วนประเด็นในระยะยาว ที่คณะกรรมาธิการฯเสนอให้มีการเก็บภาษีสุขภาพสำหรับคนไทยทุกคน และรวมกองทุนประกันสุขภาพภาครัฐทุกระบบเป็นระบบเดียว (Single Fund) ทั้งสำหรับคนไทยและคนต่างด้าวที่อยู่ในประเทศไทยทุกคนเพื่อให้มีเอกภาพ โดยมีส่วนร่วมของทุกภาคส่วนที่เกี่ยวข้อง
กระทรวงสาธารณสุขระบุในประเด็นนี้ว่า การจัดเก็บภาษีส่วนประกอบอาหารที่มีผลกระทบต่อสุขภาพที่ ร้อยละ 5 ของมูลค่าการผลิตส่วนประกอบอาหารที่มีผลกระทบต่อสุขภาพ ประมาณการจำนวนเงิน 9,500 ล้านบาทต่อปี ซึ่งเป็นการจัดเก็บที่เกี่ยวข้องกับสุขภาพโดยตรงและอาจทำให้พฤติกรรมการบริโภคเปลี่ยนแปลงจนต้นทุนด้านสุขภาพในอนาคตลดลง อย่างไรก็ตามอาจเป็นภาระแก่ผู้บริโภค
สำหรับการรวมกองทุนประกันสุขภาพภาครัฐทุกระบบเป็นระบบเดียวทั้งสำหรับคนไทยและคนต่างด้าวนั้น เห็นควรกำกับทิศทางนโยบาย ในกรณีมีหน่วยบริหารการคลังระบบสาธารณสุขหลายหน่วย โดยกำหนดให้มีองค์กรในระดับประเทศทำหน้าที่อภิบาลระบบ โดยมีอำนาจตามกฎหมายที่จะสั่งให้หน่วยบริหารการคลังระบบสาธารณสุขต้องปฏิบัติตามกติกาเดียวกัน
--------------------------------
วันพุธที่ 9 กุมภาพันธ์ 2565
โฆษกรัฐบาลเผย “นายกฯ” มั่นใจมาตรการสาธารณสุขไทยรับมือการแพร่ระบาดโอมิครอน  หลังผลโพลชี้ประชาชน 71.4 % เชื่อมาตรการ Universal Prevention ป้องกันโควิด-19 ได้
โฆษกรัฐบาลเผย “นายกฯ” มั่นใจมาตรการสาธารณสุขไทยรับมือการแพร่ระบาดโอมิครอน  หลังผลโพลชี้ประชาชน 71.4 % เชื่อมาตรการ Universal Prevention ป้องกันโควิด-19 ได้
วันนี้ (9 ก.พ. 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบผลโพล DDC Poll ของกรมควบคุมโรค กระทรวงสาธารณสุขล่าสุดได้สำรวจกับประชาชนกลุ่มตัวอย่างทั่วประเทศจำนวน 4,800 คน รายงานว่า ประชาชน 71.4% เชื่อมั่นในมาตรการ Universal Prevention สะท้อนให้เห็นภาพของความเชื่อมั่นของประชาชนที่มีต่อมาตรการและระบบสาธารณสุขของไทย ที่ยังสามารถรับมือกับสถานการณ์การแพร่ระบาดของโควิด-19 ได้เป็นอย่างดี ทั้งนี้ นายกรัฐมนตรียังได้ขอบคุณประชาชนทุกฝ่าย ที่ร่วมด้วยช่วยกันในการปฏิบัติตนตามมาตรการสาธารณสุขและมาตรการ Universal Prevention อย่างเคร่งครัด ตลอดจนความทุ่มเทของแพทย์และบุคลากรทางแพทย์และผู้มีส่วนเกี่ยวข้องทุกคนที่ช่วยกันทำงานอย่างหนักตลอดมา นายกรัฐมนตรียังมั่นใจว่า ประเทศไทยและคนไทย จะประสบความสำเร็จในการก้าวผ่านการแพร่ระบาดระลอกนี้ในอีกไม่นาน
นายธนกร กล่าวเพิ่มเติมว่า จากผลโพล DDC Poll สะท้อนให้เห็นความเชื่อมั่นของประชาชนที่มีต่อมาตรการ Universal Prevention ตลอดจนความร่วมมือของประชาชนในการดูแลตนเอง โดย ประชาชน 79% ปฏิบัติตน โดยการล้างมือบ่อยๆ ด้วยสบู่และเจลแอลกอฮอล์ 63% หลีกเลี่ยงการใช้มือสัมผัสหน้ากากและใบหน้าโดยไม่จำเป็น 54.9% เว้นระยะห่างจากคนอื่นอย่างน้อย1-2 เมตร 54.1% สวมหน้ากากอนามัยและสวมทับด้วยหน้ากากผ้าเมื่ออยู่ร่วมกับผู้อื่นมากกว่า 2 คน และ 44.7% ตรวจ ATK เมื่อสงสัยว่าตนเองมีความเสี่ยง
“ผลโพลสะท้อนให้เห็นความเชื่อมั่นและความร่วมมือของทุกฝ่ายที่ช่วยกันปฏิบัติตนตามมาตรการ Universal Prevention อย่างเคร่งครัด อีกทั้งความเสียสละของบุคลากรด่านหน้าและทุกภาคส่วนที่เกี่ยวข้อง ทั้งนี้ วานนี้ ที่ประชุม ครม. นายกรัฐมนตรียังเห็นชอบให้มีการอนุมัติงบกลาง 3,150 ล้านบาท เพื่อตอบแทนเป็นขวัญกำลังใจให้อสม.เพิ่มอีกเดือนละ 500 บาทเป็นเวลา 6 เดือน อีกด้วย” นาย ธนกร กล่าว
สำหรับสถานการณ์โควิด-19วันนี้มียอดผู้ติดเชื้อ รวม 13,182 ราย จำแนกเป็น ผู้ป่วยจากในประเทศ 13,043 ราย ผู้ป่วยมาจากต่างประเทศ 139 ราย ผู้ป่วยสะสม 307,616 ราย (ตั้งแต่ 1 มกราคม 2565) หายป่วยกลับบ้าน 8,571 ราย หายป่วยสะสม 241,383 ราย (ตั้งแต่ 1 มกราคม 2565) ผู้ป่วยกำลังรักษา 98,830 ราย เสียชีวิต 24 ราย
วันจันทร์ที่ 2 พฤษภาคม 2565
โครงการพัฒนาการเรียนรู้เด็กผ่านอาหารกลางวันโรงเรียน
วันเสาร์ที่ 30 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลให้ความสำคัญกับการพัฒนาเด็กไทยให้เติบโตอย่างมีคุณภาพโดยขับเคลื่อนโครงการพัฒนาการเรียนรู้ของเด็กผ่านประสบการณ์อาหารกลางวันโรงเรียน ด้วยการเชิญพ่อครัวมืออาชีพ นักสร้างสรรค์อาหาร และผู้เชี่ยวชาญด้านโภชนาการ ร่วมกับนักเรียนและบุคลากร พัฒนารายการอาหารจากวัตถุดิบท้องถิ่นที่เหมาะกับเด็กช่วงปฐมวัยภายใต้งบประมาณที่จำกัด คือ 21 บาท/คน/วัน โดยให้ความสำคัญกับหลักโภชนาการที่เด็กควรได้รับ พร้อมกับเสริมสร้างแรงบันดาลใจ กระตุ้นการเรียนรู้ ตลอดจนการแลกเปลี่ยนวัฒนธรรมอาหารท้องถิ่นให้แก่เด็ก เบื้องต้นนำร่องใน 2 จังหวัด คือ จ.ขอนแก่น 5 โรงเรียน นักเรียนรวม 2,228 คน และ จ.เชียงใหม่ 4 โรงเรียน นักเรียนรวม 970 คน ซึ่งหลังจากนี้จะพัฒนาและขยายผลสู่สถานศึกษาอื่น ๆ ต่อไป
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 27 พฤษภาคม 2565
รัฐมนตรีว่าการกระทรวงยุติธรรม เป็นสักขีพยานมอบเอกสารขอใช้ที่ดินราชพัสดุที่กรมราชทัณฑ์ครอบครองกับตำรวจภูธรภาค 6
รัฐมนตรีว่าการกระทรวงยุติธรรม เป็นสักขีพยานมอบเอกสารขอใช้ที่ดินราชพัสดุที่กรมราชทัณฑ์ครอบครองกับตำรวจภูธรภาค 6 สร้างสำนักงาน-สนามยิงปืนฝึกหน่วย S.W.A.T. หวังช่วยเพิ่มประสิทธิภาพ ช่วยแก้ปัญหาอาชญากรรม
เมื่อวันที่ 27 พฤษภาคม 2565 เวลา 11.30 น. ที่ตำรวจภูธรภาค 6 อ.พรมพิราม จ.พิษณุโลก นายสมศักดิ์ เทพสุทิน รัฐมนตรีว่าการกระทรวงยุติธรรม เป็นสักขีพยาน ในพิธีมอบเอกสารการขอใช้ประโยชน์ที่ดินราชพัสดุในการครอบครองของกรมราชทัณฑ์ ระหว่างกรมราชทัณฑ์และตำรวจภูธรภาค 6 เพื่อก่อสร้างสนามยิงปืน สนามฝึกทางยุทธวิธี และอาคารสำนักงานของตำรวจภูธรภาค 6 โดยมีพล.ต.ท.อัคราเดช พิมลศรี ผู้บัญชาการตำรวจภูธรภาค 6 น.ส.ณัฐธ์ภัสส์ ยงใจยุทธ ผู้ช่วย รมว.ยุติธรรม นายพยนต์ อัศวพิชยนต์ รองผู้ว่าราชการจังหวัดพิษณุโลก นายอายุตม์ สินธพพันธุ์ อธิบดีกรมราชทัณฑ์ ตำรวจภูธรภาค 6 ร่วมงาน โดยมีกองเกียรติยศ และวงโยธวาทิตตำรวจ ตั้งแถวรอรับ
นายสมศักดิ์ กล่าวว่า ตนรู้สึกยินดีเป็นอย่างยิ่ง ที่ได้มาเป็นสักขีพยาน ในพิธีมอบเอกสารการขอใช้ประโยชน์ที่ดินในการครอบครองของกรมราชทัณฑ์ ด้วยปัญหาอาชญากรรมที่เกิดขึ้นในสังคมปัจจุบันนั้น ถือเป็นภาระหน้าที่สำคัญของเจ้าหน้าที่ตำรวจ ที่จะต้องคิดหาวิธีในการป้องกันปราบปราม และแก้ไขปัญหาเหล่านี้ให้หมดสิ้นไป หรือลดน้อยลงมากที่สุดเท่าที่จะทำได้ ดังนั้นขีดความสามารถและความปลอดภัยของกำลังพลหรือเจ้าหน้าที่ จึงถือเป็นเรื่องสำคัญ ที่จะต้องพัฒนาและมีการฝึกทบทวน ให้มีความพร้อมในการตอบโต้สถานการณ์ต่างๆ อย่างสม่ำเสมอ
นายสมศักดิ์ กล่าวอีกว่า ในการนี้ตำรวจภูธรภาค 6 ได้มีโครงการก่อสร้างสนามยิงปืน สนามฝึกทางยุทธวิธี และอาคารสำนักงาน ซึ่งขอใช้ประโยชน์จากที่ราชพัสดุ ในการครอบครองของกรมราชทัณฑ์ เนื้อที่ประมาณ 40 ไร่ เพื่อพัฒนาศักยภาพของข้าราชตำรวจดังกล่าวโดยสำนักงานตำรวจแห่งชาติ จะสร้างบ้านพักสวัสดิการให้แก่กรมราชทัณฑ์ 2 หลัง ในพื้นที่เรือนจำชั่วคราวหนองลาด
"พิธีในวันนี้เกิดขึ้นจากการประสานความร่วมมือกันระหว่างหน่วยงานของกระบวนการยุติธรรม คือ กระทรวงยุติธรรม กรมราชทัณฑ์ ตำรวจภูธรภาค 6 จังหวัดพิษณุโลกและเรือนจำจังหวัดพิษณุโลก ในการบริหารจัดการที่ดินราชพัสดุดังกล่าวให้เกิดประโยชน์สูงสุด ผมขอร่วมเป็นสักขีพยาน การส่งมอบเอกสารการขอใช้ประโยชน์ที่ดินดังกล่าว ระหว่างกรมราชทัณฑ์และตำรวจภูธรภาค 6 ขอให้การบริหารจัดการที่ดินราชพัสดุเป็นประโยชน์สูงสุด และให้การก่อสร้าง สนามยิงปืน สนามฝึกทางยุทธวิธี (S.W.A.T) และก่อสร้างอาคารสำนักงานตำรวจภูธรภาค 6 เป็นไปด้วยความเรียบร้อย"นายสมศักดิ์ กล่าว
จากนั้นนายสมศักดิ์และคณะได้นั่งรถกอล์ฟเข้าไปดูสถานที่ก่อสร้างและรับฟังการบรรยายแผนผังการก่อสร้าง
วันอาทิตย์ที่ 22 พฤษภาคม 2565
โฆษกรัฐบาลเผย นายกฯ แนะสธ.  ให้ความรู้ประชาชน "โรคฝีดาษลิง" หวังประชาชนเรียนรู้แต่ไม่ตื่นตระหนก พร้อมให้ สธ. ติดตามพัฒนาการของโรคอย่างใกล้ชิด  หลังองค์การอนามัยโลกจับตาการระบาด
โฆษกรัฐบาลเผย นายกฯ แนะสธ.  ให้ความรู้ประชาชน "โรคฝีดาษลิง" หวังประชาชนเรียนรู้แต่ไม่ตื่นตระหนก พร้อมให้ สธ. ติดตามพัฒนาการของโรคอย่างใกล้ชิด  หลังองค์การอนามัยโลกจับตาการระบาดของฝีดาษลิงในหลายประเทศ ขณะนี้
วันนี้ (22 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แนะกระทรวงสาธารณสุขติดตามพัฒนาการของโรคฝีดาษลิง หลังองค์การอนามัยได้ประชุมฉุกเฉิน เมื่อวันที่ 20 พ.ค. เพื่อหารือเกี่ยวกับการแพร่ระบาดของไวรัส “ฝีดาษลิง” แล้วหลังจากพบการแพร่ระบาดไปแล้ว กว่า 10 ประเทศทั่วโลก พร้อมทั้งเร่งให้ความรู้ประชาชน เพื่อป้องกันไม่ให้ตื่นตระหนก แต่ให้มีความเข้าใจ และเท่าทันต่อสถานการณ์โรคต่างๆ ที่เกิดขึ้นในโลกขณะนี้
ทั้งนี้ กรมควบคุมโรค ได้ให้ข้อมูลว่า "โรคฝีดาษลิง" ไม่ใช่โรคใหม่ เป็นโรคนี้เกิดจากเชื้อไวรัสกลุ่มPoxviridaeจัดอยู่ในจีนัสOrthopoxvirus พบได้ในสัตว์หลายชนิด โดยเฉพาะสัตว์ตระกูลลิงและสัตว์ฟันแทะ เช่น กระรอก หนูป่า เป็นต้น ซึ่งการแพร่เชื้อจากคนสู่คนแม้มีโอกาสน้อย แต่อาจเกิดขึ้นได้จากการสัมผัสใกล้ชิดกับผู้ป่วยผ่านทางสารคัดหลั่งจากทางเดินหายใจ ผิวหนังที่เป็นตุ่ม หรืออุปกรณ์ที่มีการปนเปื้อนเชื้อ ทั้งนี้ นักวิทยาศาสตร์ยังคาดว่า การระบาดของโรคฝีดาษลิง ไม่น่าจะพัฒนาไปสู่โรคระบาดใหญ่เหมือนโรคไวรัสโควิด-19 เนื่องจากไวรัสชนิดนี้ไม่แพร่กระจายง่ายเหมือนไวรัส -SARS-COV -2
วันพฤหัสบดีที่ 4 พฤศจิกายน 2564
ปรับโฉมคลองช่องนนทรีเป็นสวนสาธารณะใจกลางกรุง
วันพฤหัสบดีที่ 4 พฤศจิกายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเดินหน้าเพิ่มพื้นที่สีเขียวให้เป็นที่พักผ่อนของคน กทม. โดยพัฒนาคลองช่องนนทรีซึ่งเป็นพื้นที่ใจกลางเมืองย่านธุรกิจให้เป็นสวนสาธารณะคลองใจกลางกรุงแห่งแรกของประเทศไทยให้ทุกคนได้ใช้ประโยชน์ร่วมกัน โดยปัจจุบันการก่อสร้างอยู่ในช่วงที่ 2 ระยะจาก ถ.สาทร ถึง ซ.นราธิวาสราชนครินทร์ 7 ประกอบด้วยทางเดินบนคลอง ลานกิจกรรมที่ให้ประชาชนใช้เป็นที่พักผ่อนหย่อนใจ หรือออกกำลังกาย และน้ำตกซึ่งเป็นน้ำในคลองที่บำบัดแล้วแยกส่วนจากน้ำทิ้งที่อยู่ด้านล่างในท่อระบายน้ำใต้คลอง คาดว่าจะเริ่มเปิดให้บริการได้ในวันที่ 25 ธ.ค. 2564 ทั้งนี้ การก่อสร้างทั้งหมดแบ่งออกเป็น 5 ช่วง ระยะทาง 2 ฝั่งคลองรวม 9 กม. คาดว่าจะสร้างแล้วเสร็จในเดือน ส.ค.2565
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 17 พฤษภาคม 2565
รัฐมนตรีว่าการกระทรวงยุติธรรม โชว์ผลงานปราบยาเสพติดเป็นรูปธรรม ยึดทรัพย์ขบวนการค้ายาได้แล้วเกินครึ่งจากเป้า 1 หมื่นล้าน พรุ่งนี้เปิดเซอร์ไพรส์ตัวเลข
รัฐมนตรีว่าการกระทรวงยุติธรรม โชว์ผลงานปราบยาเสพติดเป็นรูปธรรม ยึดทรัพย์ขบวนการค้ายาได้แล้วเกินครึ่งจากเป้า 1 หมื่นล้าน พรุ่งนี้เปิดเซอร์ไพรส์ตัวเลข เหน็บ ไม่ได้พูดลอยๆ หรือ แค่หวังผลการเมือง เผย นายกฯจ่อติดตามงานปราบยา 18 พ.ค.นี้ ขันน็อตเพิ่มเครื่อง
วันที่ 17 พฤษภาคม 2565 นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ในวันที่ 18 พ.ค.นี้ พล.อ.ประยุทธ์ จันทร์โอชา นายกรัฐมนตรี จะเดินทางมาตรวจเยี่ยม และติดตามงานด้านการปราบปรามยาเสพติด ที่สำนักงาน ป.ป.ส. ตนจึงได้สั่งการให้ ป.ป.ส. และหน่วยงานที่เกี่ยวข้อง จัดทำวีดิทัศน์ว่า นายกฯเคยให้นโยบายอะไรไว้บ้าง และทางหน่วยงานได้มีการขับเคลื่อนไปแล้วได้ผลเป็นอย่างไร
นายสมศักดิ์ กล่าวต่อว่า นายกรัฐมนตรี ยังได้กำชับมาว่า ให้เร่งดำเนินการกฎหมาย ที่เกี่ยวกับการยึดทรัพย์ เพื่อจะได้ตัดวงจรขบวนการค้ายาเสพติดให้หมด ซึ่งขบวนการค้ายาเสพติด เริ่มหาช่องทางในการเลี่ยงถูกยึดทรัพย์ แต่เราก็ต้องทำงานให้หนักกว่า ด้วยการคิดไปข้างหน้าให้เร็วกว่าขบวนการค้ายาเสพติด
“ท่านนายกฯ ยังได้สั่งการให้ดีเอสไอ ป.ป.ส. รีบดำเนินการเรื่องเครื่องมือ เพื่อเพิ่มประสิทธิภาพการยึดทรัพย์ขบวนการค้ายาเสพติด เพราะปีนี้ที่ตั้งเป้าไว้ 1 หมื่นล้านบาท สามารถยึดทรัพย์ได้แล้วเกินครึ่ง ซึ่งในวันพรุ่งนี้ ผมจะเปิดเผยตัวเลขว่าขณะนี้ ยึดทรัพย์ได้แล้วเท่าไหร่ โดยจะเห็นว่า เรามีผลงานเป็นรูปธรรมในการปราบปรามยาเสพติด มีตัวเลขที่ชัดเจน ไม่ได้พูดลอยๆ หรือ พูดหวังผลทางการเมือง ซึ่งในยุครัฐบาลนี้ เราปราบยาเสพติดแนวใหม่ เน้นตัดวงจรทางการเงิน ไม่ให้มีเงินไปใช้ค้ายาเสพติดได้อีก โดยผลที่ออกมา ก็สามารถตัดวงจรขบวนการค้ายาเสพติดไปได้จำนวนมากแล้ว ดังนั้น ในปีหน้า ผมก็ให้แนวทางว่า ต้องตั้งเป้ายึดทรัพย์ให้มากกว่าเดิม” รมว.ยุติธรรม กล่าว
วันศุกร์ที่ 19 สิงหาคม 2565
กยศ. ชี้แจงหากยกเลิกหนี้จะทำให้คนรุ่นใหม่ไม่ได้รับโอกาสทางการศึกษา
กยศ.ชี้แจงประเด็นมีข้อโต้แย้งในสื่อสังคมออนไลน์ #ล้างหนี้ กยศ. จากการล่ารายชื่อเพื่อยื่นแก้ไขกฎหมายยกเลิกหนี้ กยศ. ซึ่งหากยกเลิกหนี้จะทำให้คนรุ่นใหม่ไม่ได้รับโอกาสทางการศึกษา เนื่องจาก กยศ.เป็นกองทุนหมุนเวียนที่ไม่ได้ใช้งบประมาณแผ่นดินในการให้กู้ยืม
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า “ตามที่ปรากฏเป็นประเด็นที่มีข้อโต้แย้งในสื่อสังคมออนไลน์ #ล้างหนี้ กยศ. โดยการล่ารายชื่อเพื่อยื่นแก้ไขกฎหมายยกเลิกหนี้ กยศ. นั้น กองทุนขอชี้แจงว่า กองทุนเป็นหน่วยงานของรัฐ ดำเนินการในลักษณะทุนหมุนเวียนที่ไม่ได้มีการแสวงหาผลกำไร เพื่อให้โอกาสทางการศึกษากับนักเรียน นักศึกษาที่ขาดแคลนทุนทรัพย์โดยการให้กู้ยืมเงินด้วยอัตราดอกเบี้ยต่ำเพียง 1% ต่อปี และให้ระยะเวลาผ่อนชำระนานถึง 15 ปี ปัจจุบัน มีผู้กู้ยืมได้รับโอกาสทางการศึกษาไปแล้ว 6,217,458 ราย เป็นเงินให้กู้ยืมกว่า 696,802 ล้านบาท และกองทุนมีเงินหมุนเวียนจากการชำระคืนกว่า 30,000 ล้านบาทต่อปี ทำให้กองทุนมีเงินให้นักเรียน นักศึกษารุ่นน้องกู้โดยไม่ต้องใช้งบประมาณแผ่นดินตั้งแต่ปีการศึกษา 2561 เป็นต้นมา โดยในปีการศึกษา 2565 กองทุนได้เตรียมเงินกว่า 38,000 ล้านบาท เพื่อรองรับผู้กู้ยืมจำนวนกว่า 600,000 ราย
ที่ผ่านมากองทุน กยศ. เป็นหน่วยงานที่ให้โอกาสและช่วยเหลือผู้กู้ยืมมาโดยตลอด ซึ่งการยกเลิกหนี้ กยศ. ไม่ใช่ทางออกของการแก้ปัญหาการเข้าถึงการศึกษา นอกจากจะส่งผลกระทบต่องบประมาณแผ่นดินแล้วยังส่งผลต่อบรรทัดฐานของสังคมด้านความซื่อสัตย์สุจริต ความรับผิดชอบและวินัยทางการเงินของคนรุ่นใหม่ ที่จะเป็นอนาคตของประเทศ ปัจจุบัน มีผู้กู้ยืมที่อยู่ระหว่างชำระหนี้จำนวน 3,458,429 ราย เป็นยอดหนี้คงเหลือจำนวน 337,857 ล้านบาท หากยกเลิกหนี้ดังกล่าวจะทำให้คนรุ่นใหม่ไม่ได้รับโอกาสทางการศึกษา อย่างไรก็ตาม กองทุนอยู่ระหว่างการปรับปรุงกฎหมายให้มีความผ่อนปรนและช่วยเหลือลดภาระของผู้กู้ยืม โดยจะมีการปรับโครงสร้างหนี้ การแปลงหนี้ เพื่อขยายระยะเวลาในการผ่อนชำระและลดอัตราเบี้ยปรับให้มีความเหมาะสมยิ่งขึ้น และในขณะนี้กองทุนได้ขยายระยะเวลามาตรการลดหย่อนหนี้ช่วยเหลือผู้กู้ยืมต่อเนื่องจนถึงวันที่ 31 ธันวาคม 2565 โดยลดอัตราการคิดเบี้ยปรับเหลือ 0.5% ต่อปี สำหรับผู้กู้ยืมที่ยังไม่ถูกดำเนินคดี ลดดอกเบี้ยเงินกู้ยืมเหลือ 0.01% ต่อปี สำหรับผู้กู้ยืมที่อยู่ระหว่างการชำระเงินคืนกองทุนและไม่เคยเป็นผู้ผิดนัดชำระหนี้ ลดเงินต้น 5% สำหรับผู้กู้ยืมที่ไม่เคยเป็นผู้ผิดนัดชำระหนี้และต้องการปิดบัญชีในคราวเดียว ลดเบี้ยปรับ 100% สำหรับผู้กู้ยืมทุกกลุ่มที่ชำระหนี้ปิดบัญชี ลดเบี้ยปรับ 80% สำหรับผู้กู้ยืมที่ยังไม่ถูกดำเนินคดีที่ชำระหนี้ค้างทั้งหมดให้มีสถานะปกติ (ไม่ค้างชำระ) อีกทั้ง กองทุนได้มีมาตรการชะลอการฟ้องร้องดำเนินคดี ชะลอการบังคับคดีไว้ เว้นแต่คดีที่จะใกล้ขาดอายุความ และงดการขายทอดตลาดทรัพย์สินของผู้กู้ยืม และ/หรือผู้ค้ำประกันอีกด้วย ทั้งนี้ กองทุนขอยืนยันว่า กองทุนจะเป็นหลักประกันให้ทุกครอบครัวว่าน้องๆ ที่ขาดแคลนสามารถกู้เงินได้ทุกคนโดยไม่มีข้อจำกัด เพื่อให้โอกาสทุกคนอย่างเท่าเทียมในการเข้าถึงการศึกษา” ผู้จัดการกองทุนฯ กล่าวในที่สุด
วันอังคารที่ 3 สิงหาคม 2564
ก.แรงงาน มอบใบประกาศขอบคุณภาคเอกชนร่วมสนับสนุนการฉีดวัคซีนแคมป์คนงาน
ก.แรงงาน มอบใบประกาศขอบคุณภาคเอกชนร่วมสนับสนุนการฉีดวัคซีนแคมป์คนงาน
เมื่อวันที่3สิงหาคม2564นายสุชาติชมกลิ่นรัฐมนตรีว่าการกระทรวงแรงงานมอบหมายให้นางธิวัลรัตน์อังกินันทน์ที่ปรึกษารัฐมนตรีว่าการกระทรวงแรงงานลงพื้นที่มอบใบประกาศขอบคุณภาคเอกชนที่ร่วมให้การสนับสนุนสถานที่และโรงพยาบาลในเครือข่ายประกันสังคมที่สนับสนุนบุคลากรทางการแพทย์ในการฉีดวัคซีนโควิด-19แคมป์คนงานณอาคารลุมพินีทาวเวอร์ถนนวิภาวดีแขวงจอมพลเขตจตุจักรกรุงเทพมหานครโดยมีนางเธียรรัตน์นะวะมะวัฒน์โฆษกกระทรวงแรงงาน(ฝ่ายการเมือง)คุณสมศรีเตชะไกรศรีกรรมการผู้จัดการบริษัทแอล.พี.พี.พร็อพเพอร์ตี้มาเนจเมนท์จำกัดและคณะเจ้าหน้าที่บริหารบริษัทแอล.พี.เอ็นดีเวลลอปเมนท์จำกัด(มหาชน)นางสาวบุปผาเรืองสุดผู้ตรวจราชการกระทรวงแรงงานเข้าร่วมในครั้งนี้ด้วยโดยนางธิวัลรัตน์กล่าวว่าตามที่รัฐบาลภายใต้การนำของพล.อ.ประยุทธ์จันทร์โอชานายกรัฐมนตรีและรมว.กลาโหม และท่านพล.อ.ประวิตรวงษ์สุวรรณรองนายกรัฐมนตรีซึ่งกำกับดูแลกระทรวงแรงงานได้มีความห่วงใยพี่น้องผู้ใช้แรงงานและประชาชนทั่วไปจากสถานการณ์การระบาดของโรคโควิด-19และกำหนดให้การฉีดวัคซีนเป็นวาระแห่งชาตินั้นในส่วนของกระทรวงแรงงานได้ดำเนินการตามมาตรการปิดแคมป์คนงานเป็นเวลา1เดือนโดยมีเป้าหมายดำเนินการฉีดวัคซีนให้แก่คนงานในแคมป์ประมาณ80,000คนเป้าหมายดำเนินการ3,000คนต่อวันจากแคมป์คนงานในพื้นที่กรุงเทพมหานครทั้งหมด611แคมป์คนงาน83,082คนเป็นคนไทย32,471คนต่างด้าว50,611คน
“ในวันนี้รัฐมนตรีว่าการกระทรวงแรงงานท่านสุชาติชมกลิ่นได้มอบหมายให้ดิฉันและคณะลงพื้นที่มอบใบประกาศเพื่อขอบคุณผู้บริหารภาคเอกชนโดยเฉพาะบริษัทแอล.พี.เอ็นดีเวลลอปเมนท์กรุ๊ปและโรงพยาบาลเกษมราษฎร์อินเตอร์ที่ให้ความอนุเคราะห์สถานที่และสนับสนุนบุคลากรทางการแพทย์ในการฉีดวัคซีนโควิด-19ให้แก่แคมป์คนงานที่ศูนย์บริการฉีดโควิด-19อาคารลุมพินีทาวเวอร์ถนนวิภาวดีมีศักยภาพการฉีด1,000คนต่อวันซึ่งการฉีดวัคซีนโควิด-19ในแคมป์คนงานเป็นหนึ่งในมาตรการที่กระทรวงแรงงานให้การป้องกันรักษาโดยเร่งรัดการฉีดวัคซีนให้แก่ผู้ประกันตนตามนโยบายรัฐบาลเพื่อควบคุมการแพร่ระบาดของโควิด-19และสร้างภูมิคุ้มกันหมู่ในกลุ่มคนงานอีกด้วย”นางธิวัลรัตน์กล่าวในท้ายสุด
+++++++++++++++++++
กองเผยแพร่และประชาสัมพันธ์
3สิงหาคม2564
วันจันทร์ที่ 21 กุมภาพันธ์ 2565
ผู้ช่วย ศบค. ยืนยันยังไม่มีการล็อกดาวน์ จำเป็นต้องพิจารณาอย่างรอบด้าน ทั้งในด้านเศรษฐกิจ การท่องเที่ยว และความเป็นอยู่ของประชาชน
ผู้ช่วย ศบค. ยืนยันยังไม่มีการล็อกดาวน์ จำเป็นต้องพิจารณาอย่างรอบด้าน ทั้งในด้านเศรษฐกิจ การท่องเที่ยว และความเป็นอยู่ของประชาชน
วันนี้ (21 ก.พ. 65) เวลา 12.30 น. ณ โถงกลาง ตึกสันติไมตรี ทำเนียบรัฐบาล แพทย์หญิงอภิสมัย ศรีสังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ชี้แจงกรณีมีคำถามว่าการประชุม ศบค. ชุดใหญ่วันพุธที่จะถึงนี้ (23 ก.พ. 65) จะมีการประกาศล็อกดาวน์หรือยกเลิก Test & Go ในการเดินทางเข้าประเทศหรือไม่ เนื่องจากตัวเลขผู้ติดเชื้อสูงขึ้น
ผู้ช่วย ศบค. ชี้แจงว่า ในที่ประชุม ศบค. ชุดเล็ก ซึ่งมีหลายหน่วยงานร่วมประชุม แจ้งข้อมูลยังไม่มีการพูดถึงความจำเป็นในการล็อกดาวน์ จึงต้องเน้นย้ำว่า ศบค. ชุดใหญ่ ซึ่งจะมีทุกหน่วยงานที่เกี่ยวข้องร่วมประชุม อย่างไรก็ดี การพิจารณาคงไม่ได้ประเมินเฉพาะยอดจำนวนผู้เสียชีวิต ผู้ป่วยหนัก หรือยอดผู้ติดเชื้อเท่านั้น แต่ยังคงต้องพิจารณาอย่างรอบด้าน ทั้งในด้านเศรษฐกิจ การท่องเที่ยว และความเป็นอยู่ของพี่น้องประชาชนด้วย ในส่วนของความกังวลของประชาชน บางครั้งอาจเกิดจากการรับฟังข้อมูลซึ่งอาจจะเป็นข้อมูลจากนักวิชาการ อาจารย์ ผู้เชี่ยวชาญ ซึ่งจะทำให้เกิดความตกใจว่าอาจจะมีการล็อกดาวน์นั้น ผู้ช่วย ศบค. ยืนยันว่า ขณะนี้ยังไม่มีทิศทางหรือแนวโน้มที่จะประกาศล็อคดาวน์ จึงขอความร่วมมือนักวิชาการและผู้เชี่ยวชาญ เวลาที่ให้ความเห็นขอให้ระบุอย่างชัดเจนด้วยว่าเป็นเพียงความเห็นส่วนตัว เพราะว่าจะทำให้ทั้งประชาชนและผู้ประกอบการมีความกังวล
ในส่วนของระบบ Test and Go ตั้งแต่ 1-20 กุมภาพันธ์ 2565 มีคนเดินทางเข้ามา 137,090 ราย มีรายงานเป็นผู้ติดเชื้อ 3,495 ราย คิดเป็นเปอร์เซ็นต์ก็อยู่ที่ 2.55 เปอร์เซ็นต์ ซึ่งก็คือ ใน 100 คน มีติดเชื้อไม่ถึง 3 คน โดยกลุ่มที่เดินทางเข้ามาตั้งแต่เดือนมกราคมและกุมภาพันธ์ 326,283 ราย อัตราการติดเชื้อยังคงอยู่ในระดับเดียวกัน ก็ยังถือว่าระบบสาธารณสุขและมาตรการที่สาธารณสุขใช้ยังรองรับได้
ในแง่ของการติดเชื้อ มีทั้งจากกลุ่ม Test and Go และ Sandbox และ Quarantine ที่เป็นรายงานผู้ติดเชื้อ ตรวจเจอจากระบบที่วางมาตรการไว้ให้มีการตรวจเชื้อก่อนที่จะเดินทางจากประเทศต้นทาง และพอเดินทางมาถึงไทยต้องมีการตรวจยืนยันด้วย PCR Test ตั้งแต่วันแรก พบว่า วันที่มาถึง กลุ่ม Test and Go ตรวจเจอว่าเป็นผู้ติดเชื้อถึง 46 เปอร์เซ็นต์ และกลุ่ม Sandbox 44 เปอร์เซ็นต์ ของผู้ที่ติดเชื้อทั้งหมด สำหรับการตรวจอีกครั้งในวันที่ 4-7 กลุ่ม Test and Go ก็ยังมีผลบวก 44.74 เปอร์เซ็นต์ ของจำนวนผู้ติดเชื้อทั้งหมด สิ่งเหล่านี้เกิดจากการที่ไม่ได้ปิดกั้นการเดินทางแต่จำเป็นต้องคงมาตรการที่จำเป็น หลายฝ่ายก็อยากให้ปิดแต่ขณะที่ฝ่ายที่จำเป็นต้องดำเนินธุรกิจ การท่องเที่ยว หรือเศรษฐกิจ ตั้งคำถามว่าทำไมยังคงต้องมีการตรวจ PCR ซ้ำ ซึ่งจากตัวเลขจะเห็นว่า ในวันที่ 4-7 ยังมีการพบเป็นผู้ติดเชื้อผลเป็นบวกได้ จึงต้องมีการพิจารณาควบคู่กัน ศบค. จะมีการรายงานผลการประชุมวันพุธนี้ และจะมีการอธิบายเหตุผลว่า จะมีมาตรการรองรับอย่างไรหากไม่มีการล็อกดาวน์ ถ้าจะยังคงเปิดประเทศรองรับการเดินทางเข้าราชอาณาจักร ก็จะตามมาด้วยมาตรการที่เข้มงวดอย่างไร
วันอาทิตย์ที่ 20 กุมภาพันธ์ 2565
โฆษกรัฐบาลเผยประชาชนพอใจใช้จ่ายผ่านคนละครึ่ง เฟส 4 “นายกฯ” ย้ำความสำเร็จของโครงการฯ รัฐเติมเงินเพื่อให้ประชาชนใช้จ่ายผ่านร้านค้ารายย่อยที่ลงทะเบียนไว้เท่านั้น กระตุ้นเศรษฐกิจฐานราก
โฆษกรัฐบาลเผย ประชาชนพอใจใช้จ่ายผ่านคนละครึ่ง เฟส 4 “นายกฯ” ย้ำความสำเร็จของโครงการฯ รัฐเติมเงินเพื่อให้ประชาชนใช้จ่ายผ่านร้านค้ารายย่อยที่ลงทะเบียนไว้เท่านั้น กระตุ้นเศรษฐกิจฐานราก
วันที่ 20 ก.พ. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยความคืบหน้ามาตรการลดภาระค่าครองชีพและฟื้นฟูเศรษฐกิจจากผลกระทบของโรคโควิด-19 ของรัฐ ในรอบปีใหม่ 2565 นี้ ประกอบด้วยโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 และโครงการคนละครึ่ง ระยะที่ 4 ที่รัฐบาลเพิ่มวงเงินสนับสนุนในการช่วยลดภาระการจับจ่ายใช้สอยในชีวิตประจำวันของประชาชน กระตุ้นการบริโภคภายในประเทศ ล่าสุด ข้อมูล ณ วันที่ 17 ก.พ. 65 มีผู้ใช้สิทธิ สะสม รวม 37.65 ล้านคน ยอดใช้จ่าย สะสม รวม 35,781.37 ล้านบาท แบ่งเป็น 1) โครงการคนละครึ่ง ระยะที่ 4 มีผู้ใช้สิทธิสะสม 24.22 ล้านคน ยอดใช้จ่ายสะสม 33,108.8 ล้านบาท แบ่งเป็นส่วนที่ประชาชนจ่ายสะสม 16,785.2 ล้านบาท และรัฐร่วมจ่ายสะสม 16,323.6 ล้านบาท 2) โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิสะสม 12.40 ล้านคน ยอดใช้จ่ายสะสม 2,467.72 ล้านบาท และ 3) โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 มีผู้ใช้สิทธิสะสม 1.03 ล้านคน ยอดใช้จ่ายสะสม 204.85 ล้านบาท
โฆษกประจำสำนักนายกรัฐมนตรี กล่าวเพิ่มเติมว่า สำหรับประชาชนที่มีสิทธิเดิมยืนยันและใช้จ่ายเมื่อวันที่ 1 ก.พ. 65 และผู้ลงทะเบียนเข้าร่วมโครงการฯ ระยะที่ 4 ใหม่สำเร็จแล้ว เริ่มใช้จ่ายเมื่อวันที่ 17 ก.พ. ที่ผ่านมา ทั้ง 2 กลุ่มจะสามารถเริ่มใช้จ่ายได้จนถึงวันที่ 30 เม.ย. 2565 ทั้งนี้ สำหรับประชาชนที่เข้าร่วมโครงการคนละครึ่ง ระยะที่ 3 แต่ยังไม่ได้กดยืนยันสิทธิ์ยังสามารถกดยืนยันสิทธิเข้าร่วมโครงการฯ ระยะที่ 4 ผ่านแอปพลิเคชัน “เป๋าตัง” โดยจะต้องเริ่มใช้สิทธิโครงการฯ ระยะที่ 4 ภายในวันที่ 28 กุมภาพันธ์ 2565 เวลา 22.59 น. หากพ้นกำหนดดังกล่าวจะถูกตัดสิทธิ
“พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ย้ำความสำเร็จของโครงการคนละครึ่งในการประชุมสภาผู้แทนราษฎร สมัยสามัญประจำปี ครั้งที่ 2 เป็นพิเศษ เพื่อพิจารณาญัตติขอเปิดอภิปรายทั่วไปเพื่อซักถามข้อเท็จจริงหรือเสนอแนะปัญหาต่อคณะรัฐมนตรี เมื่อวันที่ 17 -18 ก.พ. ที่ผ่านมา ว่าถูกออกแบบมาเพื่อเติมเงินให้กับประชาชนที่กำลังเดือดร้อนอยู่ในขณะนี้ ได้มีทุนเพื่อซื้อสินค้าอุปโภคบริโภคจำเป็นต่อการยังชีพในแต่ละวันโดยผ่านร้านค้ารายย่อยที่ลงทะเบียนไว้ สามารถลดภาระค่าใช้จ่ายของประชาชน และสร้างรายได้ให้แก่ผู้ประกอบการรายย่อยได้จริง เศรษฐกิจในระบบกลับมาหนุนเวียนตามกลไก ปัญหาต่าง ๆ ค่อย ๆ คลี่คลาย อย่างไรก็ตามมาตรการทางเศรษฐกิจของรัฐบาลนี้ เน้นการสร้างเสถียรภาพ ความยั่งยืนทางเศรษฐกิจ ความมั่นคง และสร้างสมดุลที่ดี ระหว่างสาธารณสุขและเศรษฐกิจ ให้เศรษฐกิจเติบโตแข็งแรง ขอให้มั่นใจ รัฐบาลเข้าใจสถานการณ์ ตั้งใจแก้ปัญหาให้ดีที่สุด” นายธนกร กล่าว
วันจันทร์ที่ 10 มกราคม 2565
8 - 28 ม.ค.นี้ พม. เชิญชวนเด็กๆ ส่งประกวดเรียงความชิงทุนการศึกษากว่า 49,000 บาท พร้อมโล่รางวัล ในหัวข้อ "รู้คิด รอบคอบ รับผิดชอบต่อสังคม"
8 - 28 ม.ค.นี้ พม. เชิญชวนเด็กๆ ส่งประกวดเรียงความชิงทุนการศึกษากว่า 49,000 บาท พร้อมโล่รางวัล ในหัวข้อ "รู้คิด รอบคอบ รับผิดชอบต่อสังคม"
วันนี้ (9 ม.ค. 65) เวลา 12.00 น. นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า กระทรวงการพัฒนาสังคมและความมั่นคงของมนุษย์ (พม.) โดย กรมกิจการเด็กและเยาวชน (ดย.) เชิญชวนเด็กและเยาวชน ที่มีอายุระหว่าง 10 - 18 ปี ประกวดเรียงความชิงทุนการศึกษากว่า 49,000 บาท พร้อมโล่รางวัล ในหัวข้อ "รู้คิด รอบคอบ รับผิดชอบต่อสังคม" โดยแบ่งประเภทของผู้ส่งผลงานเข้าร่วมประกวดออกเป็น 3 ประเภท ได้แก่ ประเภทที่ 1 ระดับประถมศึกษาตอนปลาย หรือผู้ที่มีอายุ 10 - 12 ปีบริบูรณ์ ประเภทที่ 2 ระดับมัธยมศึกษาตอนต้น หรือผู้ที่มีอายุ 12 ปีขึ้นไป - 15 ปีบริบูรณ์ และประเภทที่ 3 ระดับมัธยมศึกษาตอนปลาย หรือระดับอาชีวศึกษา (ปวช.) หรือผู้ที่มีอายุ 15 ปีขึ้นไป - 18 ปีบริบูรณ์ ทั้งนี้ เด็กๆ สามารถสมัครและส่งผลงานเข้าประกวดผ่านระบบออนไลน์ ตั้งแต่วันนี้ถึง 28 มกราคม 2565 และจะประกาศผลในวันที่ 7 กุมภาพันธ์ 2565
วันเสาร์ที่ 26 กุมภาพันธ์ 2565
ปลัด สธ.แจงไม่ได้ยกเลิก HI/CI หลังเตรียมเพิ่มบริการดูแลโควิดแบบผู้ป่วยนอก
ปลัดกระทรวงสาธารณสุข แจง การดูแลผู้ติดเชื้อโควิดแบบผู้ป่วยนอก ที่จะเริ่ม 1 มีนาคมนี้ เป็นการจัดบริการเพิ่มจากระบบปกติ ไม่ได้ยกเลิกการดูแลแบบ HI/CI ได้เร่งหารือ 3 ราชวิทยาลัยแพทย์วางหลักเกณฑ์ขั้นตอนการรับบริการ ยืนยันดูแลแบบผู้ป่วยนอกได้
ปลัดกระทรวงสาธารณสุข แจง การดูแลผู้ติดเชื้อโควิดแบบผู้ป่วยนอก ที่จะเริ่ม 1 มีนาคมนี้ เป็นการจัดบริการเพิ่มจากระบบปกติ ไม่ได้ยกเลิกการดูแลแบบHI/CI ได้เร่งหารือ 3 ราชวิทยาลัยแพทย์วางหลักเกณฑ์ขั้นตอนการรับบริการ ยืนยันดูแลแบบผู้ป่วยนอกได้ เนื่องจากโอมิครอน 90% ไม่มีอาการหรืออาการน้อย และเป็นการเตรียมพร้อมเข้าสู่โรคประจำถิ่นในอนาคต
วันนี้ (26 กุมภาพันธ์ 2565) นพ.เกียรติภูมิ วงศ์รจิต ปลัดกระทรวงสาธารณสุข กล่าวถึงการเพิ่มระบบการดูแลผู้ติดเชื้อโควิด 19 แบบผู้ป่วยนอก ที่จะเริ่มวันที่ 1 มีนาคม 2565 ว่า การดูแลผู้ติดเชื้อโควิดแบบผู้ป่วยนอกเป็นบริการเพิ่มเติมจากระบบปกติ ไม่ได้มีการยกเลิกระบบการดูแลรักษาที่บ้านหรือชุมชน (HI/CI) ดังนั้น หากผลตรวจหาเชื้อเป็นบวกยังสามารถติดต่อเข้าระบบ HI/CI ได้ตามปกติ แต่ที่เพิ่มการดูแลแบบผู้ป่วยนอก เพื่อรองรับกรณียังเข้าระบบHI/CI ไม่ได้ หรือยังไม่ได้รับการติดต่อ เป็นทางเลือกให้สามารถไปรับบริการที่คลินิกโรคทางเดินหายใจ(ARI Clinic) ในลักษณะผู้ป่วยนอกได้ ซึ่งจะทำให้ได้รับการตรวจวินิจฉัย จ่ายยารักษาตามระดับอาการอย่างเหมาะสมและให้คำแนะนำในการกลับไปแยกกักรักษาที่บ้าน ซึ่งรายละเอียด ขั้นตอน และหลักเกณฑ์ต่างๆ อยู่ระหว่างการหารือร่วมกับราชวิทยาลัยแพทย์ 3 แห่ง คือ ราชวิทยาลัยกุมารแพทย์แห่งประเทศไทย ราชวิทยาลัยอายุรแพทย์แห่งประเทศไทย และราชวิทยาลัยสูตินรีแพทย์แห่งประเทศไทย
นพ.เกียรติภูมิกล่าวต่อว่า การเพิ่มบริการดูแลผู้ติดเชื้อโควิด 19 แบบผู้ป่วยนอกสามารถทำได้ เนื่องจากโรคโควิด 19 ที่พบในปัจจุบันเป็นสายพันธุ์โอมิครอน ซึ่ง 90% ไม่มีอาการหรืออาการน้อย ไม่จำเป็นต้องเข้ารับการรักษาในโรงพยาบาล ขณะเดียวกันราชวิทยาลัยกุมารแพทย์แห่งประเทศไทยได้ออกคำแนะนำการดูแลผู้ติดเชื้อโควิด 19ในเด็กเบื้องต้นแล้วว่า สามารถตรวจรักษาในลักษณะผู้ป่วยนอกได้ จึงเป็นที่มาของการเพิ่มแนวทางการดูแลดังกล่าว ซึ่งจะครอบคลุมทั้งในเด็กและผู้ใหญ่ ถือเป็นการขับเคลื่อนเเพื่อเตรียมการปรับเปลี่ยนโรคโควิด 19 จากการระบาดใหญ่ (Pandemic) ไปสู่โรคประจำถิ่น (Endemic)
“การไปรับบริการแบบผู้ป่วยนอกโควิดวันที่ 1 มีนาคมนี้ เบื้องต้นสามารถไปรับบริการได้ทุกที่ เนื่องจากยังคงประกาศให้โรคโควิด 19 เป็นโรคฉุกเฉินภายใต้สิทธิUCEP COVID อย่างไรก็ตาม จะมีการหารือกับกองทุนสุขภาพแต่ละกองทุนถึงแนวทางการเบิกจ่ายค่าบริการโควิด 19 แบบผู้ป่วยนอกให้เหมาะสมต่อไป”นพ.เกียรติภูมิกล่าว
************************************ 26 กุมภาพันธ์ 2565
วันจันทร์ที่ 7 กุมภาพันธ์ 2565
SME D Bank จับมือ สภาเภสัชกรรม สนับสนุนร้านยา-เภสัชกร เข้าถึงเงินทุน เสริมแกร่งธุรกิจ ดอกเบี้ยเริ่มต้น 4.5% วงเงินกู้สูง 50 ลบ.
SME D Bank ธนาคารเพื่อเอสเอ็มอีไทย ร่วมกับสภาเภสัชกรรม สนับสนุนผู้ประกอบการเอสเอ็มอีกลุ่ม "ร้านยา-เภสัชกร" เข้าถึงแหล่งเงินทุน ช่วยเสริมสภาพคล่อง ลงทุนเปิดร้าน  ดอกเบี้ยเริ่มต้น 4.5% ต่อปี วงเงินกู้สูงสุด 50 ล้านบาทต่อราย รับกระแสใส่ใจดูแลสุขภาพ
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากสถานการณ์การแพร่ระบาดโควิด-19 ที่ยังคงมีอยู่ สนับสนุนให้การใช้บริการเภสัชกรรมชุมชน (ร้านยาเภสัชกร) ของประชาชน ในการเลือกซื้อสินค้าทางเภสัชภัณฑ์และเวชภัณฑ์ทางการแพทย์ เพื่อดูแลและป้องกันสุขภาพ มีการขยายตัวเพิ่มขึ้น สอดคล้องกับข้อมูลจากกรมพัฒนาธุรกิจการค้า กระทรวงพาณิชย์ ที่เปิดเผยข้อมูลธุรกิจร้านยามีอัตราเติบโตต่อเนื่อง โดยปี 2564 ที่ผ่านมา (ม.ค.-เม.ย.) พบว่ามีการจัดตั้งธุรกิจใหม่เพิ่มขึ้น 24.42% เมื่อเทียบกับช่วงเดียวกันของปี 2563 และเปิดดำเนินกิจการอยู่ทั้งสิ้น 10,386 ราย คิดเป็นมูลค่าการลงทุนประมาณ 82,000 ล้านบาท
ดังนั้น SME D Bank จึงร่วมกับ “สภาเภสัชกรรม” สนับสนุนเภสัชกรที่เปิดร้านยาอยู่แล้ว หรือเภสัรกรคนรุ่นใหม่ที่ต้องการทำธุรกิจร้านยาของตัวเอง ซึ่งมีตัวเลขขอขึ้นทะเบียนและรับใบอนุญาตประกอบวิชาชีพเภสัชกรรม จำนวนทั้งสิ้น 45,706 ราย (ข้อมูล ณ 30 พ.ย. 2564) ได้เข้าถึงแหล่งทุนผ่านผลิตภัณฑ์สินเชื่อต่างๆ ของ SME D Bank เพื่อนำไปใช้เสริมสภาพคล่อง ลงทุน ขยาย ปรับปรุง และเป็นทุนหมุนเวียน อัตราดอกเบี้ยเริ่มต้น 4.5% ต่อปี ผ่อนนานสูงสุด 10 ปี วงเงินกู้สูงสุด 50 ล้านบาทต่อราย  หากยื่นกู้ตามเงื่อนไขธนาคาร ภายในวันที่ 31 มี.ค.2565 ได้รับสิทธิ ฟรี! ค่าประเมินหลักประกัน ซึ่งปกติมีค่าใช้จ่ายประมาณ 15,000 บาท
ทั้งนี้ สามารถแจ้งความประสงค์ได้ผ่านออนไลน์ เช่น เว็บไซต์ https://www.smebank.co.th แอปพลิเคชัน “SME D Bank” ดาวน์โหลดได้ทั้งระบบ IOS และ Android และ LINE Official Account : SME Development Bank เป็นต้น รวมถึงสาขาของ SME D Bank ทั่วประเทศ สอบถามข้อมูลเพิ่มเติม Call Center 1357
วันจันทร์ที่ 1 สิงหาคม 2565
งานสโมสรสันนิบาตเฉลิมพระเกียรติพระบาทสมเด็จพระเจ้าอยู่หัว เนื่องในโอกาสเฉลิมพระชนมพรรษา 28 กรกฎาคม 2565
งานสโมสรสันนิบาตเฉลิมพระเกียรติพระบาทสมเด็จพระเจ้าอยู่หัว เนื่องในโอกาสเฉลิมพระชนมพรรษา 28 กรกฎาคม 2565
วันนี้ (29 กรกฎาคม 2565) นายกอบชัย สังสิทธิสวัสดิ์ ปลัดกระทรวงอุตสาหกรรม ร่วมงานสโมสรสันนิบาตเฉลิมพระเกียรติพระบาทสมเด็จพระเจ้าอยู่หัว เนื่องในโอกาสเฉลิมพระชนมพรรษา 28 กรกฎาคม 2565
ในการนี้ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงเป็นประธานในงานสโมสรสันนิบาตเฉลิมพระเกียรติฯ มี พลเอก ประยุทธ์ จันทร์โอชา นายกรัฐมนตรี พร้อมด้วยนางนราพร จันทร์โอชา ภริยา คณะองคมนตรี คณะรัฐมนตรี อดีตนายกรัฐมนตรี ประธาน/รองประธานองค์กรตามรัฐธรรมนูญ หัวหน้าส่วนราชการองค์กรตามรัฐธรรมนูญ ประธานคณะกรรมาธิการสามัญ สภาผู้แทนราษฎร ผู้นำฝ่ายค้านในสภาผู้แทนราษฎร ประธานคณะกรรมาธิการสามัญ วุฒิสภา หัวหน้าส่วนราชการระดับกระทรวงหรือเทียบเท่า ผู้ว่าราชการกรุงเทพมหานคร ข้าราชการทหาร ข้าราชการตำรวจ ข้าราชการการเมือง ข้าราชการประจำ คณะบดีคณะทูต เอกอัครราชทูตอาวุโสประจำภูมิภาคต่าง ๆ เข้าร่วม ณ ตึกสันติไมตรี ทำเนียบรัฐบาล
วันศุกร์ที่ 7 มกราคม 2565
สลาก – เงินฝาก ใช้ค้ำประกันเงินกู้ ธ.ก.ส. ได้เร็ว คิดดอกเบี้ยเพียง 2.45 – 3.75 % ต่อปี
ธ.ก.ส. ชวนใช้เงินฝากและสลากออมทรัพย์ค้ำประกันสินเชื่อได้สูงสุดร้อยละ 90 ชี้กู้ได้ง่ายและสะดวกรวดเร็ว ผู้ฝากไม่ต้องเสียสิทธิการถูกรางวัลหรือเงื่อนไขการถอนเงินฝากก่อนกำหนด พร้อมรับอัตราดอกเบี้ยพิเศษ
ธ.ก.ส. ชวนใช้เงินฝากและสลากออมทรัพย์ค้ำประกันสินเชื่อได้สูงสุดร้อยละ 90 ชี้กู้ได้ง่ายและสะดวกรวดเร็ว ผู้ฝากไม่ต้องเสียสิทธิการถูกรางวัลหรือเงื่อนไขการถอนเงินฝากก่อนกำหนด พร้อมรับอัตราดอกเบี้ยพิเศษ ในอัตราดอกเบี้ยเงินฝากที่ใช้เป็นประกัน+2 หรือ MRR-2.75 ต่อปี ติดต่อสอบถามได้ที่ ธ.ก.ส. ทุกสาขาทั่วประเทศ หรือที่ Call Center 02 555 0555
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากสถานการณ์การแพร่ระบาดของเชื้อไวรัส COVID-19 ที่ส่งผลกระทบทั้งทางเศรษฐกิจและสังคม ซึ่งบางช่วงเวลาหลายท่านอาจมีเหตุจำเป็นต้องใช้เงินเร่งด่วนฉุกเฉิน เพื่อเป็นค่าใช้จ่ายหรือเสริมสภาพคล่องในการลงทุนต่าง ๆ แต่กังวลหรือติดขัดในเรื่องของการขอสินเชื่อ ซึ่งมีขั้นตอนและเงื่อนไขในการพิจารณา ดังนั้น เพื่ออำนวยความสะดวกให้กับลูกค้าที่ประสงค์จะใช้บริการสินเชื่อ ที่สามารถอนุมัติได้อย่างรวดเร็ว ลูกค้าสามารถเลือกใช้เงินฝากและ/หรือสลากออมทรัพย์ ธ.ก.ส. ทั้งของตนเองหรือบุคคลอื่นที่ยินยอมใช้เงินฝากของตนเองมาเป็นหลักทรัพย์ค้ำประกันได้ โดยสามารถกู้ได้ถึงร้อยละ 90 ของยอดเงินฝาก สำหรับเงื่อนไข กรณีใช้บัญชีเงินฝาก ธนาคารจะคิดดอกเบี้ยเงินกู้ในอัตราดอกเบี้ยเงินฝากที่ใช้เป็นประกันบวกด้วยอัตราดอกเบี้ยเพิ่มร้อยละ2 ต่อปี และกรณีใช้สลากออมทรัพย์เป็นประกัน ธนาคารจะคิดอัตราดอกเบี้ยเงินกู้ในอัตราดอกเบี้ย MRR-2.75 ต่อปี (ปัจจุบัน MRR เท่ากับ ร้อยละ 6.50)
การกู้เงินโดยใช้เงินฝากเป็นหลักประกัน จะทำให้ลูกค้าสามารถฝากเงินได้อย่างต่อเนื่อง โดยไม่จำเป็นต้องถอนเงินฝากออกมา ทำให้ลูกค้าไม่เสียสิทธิที่ได้รับจากเงินฝากกรณีถอนก่อนครบกำหนด ส่วนผู้ถือสลากยังคงมีสิทธิตรวจลุ้นรับรางวัลและรับอัตราดอกเบี้ยเช่นเดิม สำหรับหลักเกณฑ์และเงื่อนไขอื่น ๆ เป็นไปตามที่ธนาคารกำหนด โดยผู้ที่สนใจสามารถติดต่อสอบถามรายละเอียดเพิ่มเติมได้ที่ ธ.ก.ส. ทุกสาขาทั่วประเทศ หรือที่ Call Center 02 555 0555 นายธนารัตน์กล่าว
วันพุธที่ 29 ธันวาคม 2564
รฟม. ร่วมมอบความสุขส่งท้ายปี ให้แก่ประชาชนและผู้ใช้บริการรถไฟฟ้า MRT
ด้วยการประดับตกแต่งไฟ ต้อนรับปีใหม่ 2565 ณ อาคารจอดแล้วจร สถานีแยกนนทบุรี 1 ตั้งแต่วันนี้ - 9 มกราคม 2565
นายพัฒนพงษ์ พงศ์ศุภสมิทธิ์ ผู้ช่วยผู้ว่าการการรถไฟฟ้าขนส่งมวลชนแห่งประเทศไทย กระทรวงคมนาคม ผู้บริหาร และพนักงาน รฟม. เข้าร่วมเปิดกิจกรรมประดับตกแต่งไฟ ต้อนรับปีใหม่ 2565 บริเวณอาคารจอดแล้วจร สถานีแยกนนทบุรี 1 (ทางออก 4) เพื่อสร้างบรรยากาศและมอบความสุขช่วงเทศกาลส่งท้ายปีเก่าต้อนรับปีใหม่ ให้แก่ผู้ใช้บริการรถไฟฟ้า MRT รวมทั้งประชาชนที่สัญจรผ่านบริเวณดังกล่าวร่วมถ่ายภาพเป็นที่ระลึก พร้อมร่วมกิจกรรมถ่ายภาพบัตรหรือเหรียญโดยสาร MRT ให้เห็นการประดับตกแต่งไฟพร้อมเขียนบรรยายส่งความสุข เนื่องในเทศกาลปีใหม่ 2565 ใต้โพสต์กิจกรรมดังกล่าว ในเฟซบุ๊กแฟนเพจ MRT Purple Line สำหรับภาพและคำบรรยายที่ประทับใจ ลุ้นรับของที่ระลึกจำนวน 100 รางวัล ผู้สนใจสามารถเข้าร่วมกิจกรรมได้ตั้งแต่วันนี้ ถึงวันที่ 9 มกราคม 2565 ติดตามข้อมูลข่าวสารเพิ่มเติมได้ที่เว็บไซต์ รฟม. www.mrta.co.th และเฟซบุ๊ก แฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันจันทร์ที่ 24 มกราคม 2565
ครม. เห็นชอบอนุมัติโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 กรอบวงเงิน 8,070.724 ล้านบาท เริ่มต้น 1 ก.พ. นี้
ครม. เห็นชอบอนุมัติโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 กรอบวงเงิน 8,070.724 ล้านบาท เริ่มต้น 1 ก.พ. นี้
วันนี้ (24 ม.ค. 65) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติเห็นชอบ โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 กรอบวงเงิน 8,070.724 ล้านบาท และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 กรอบวงเงิน 1,351.981 ล้านบาท เพื่อช่วยเหลือ เยียวยา และลดภาระค่าใช้จ่ายให้แก่กลุ่มผู้มีบัตรสวัสดิการแห่งรัฐ และผู้ที่ต้องการ ความช่วยเหลือเป็นพิเศษในช่วงที่มีการแพร่ระบาดของโรคโควิด-19 โดยมีระยะเวลาดำเนินโครงการตั้งแต่เดือน ก.พ. – เม.ย. 65
โฆษกประจำสำนักนายกรัฐมนตรี กล่าวเพิ่มเติมว่า ที่ประชุมฯ ยังได้มีความเห็นให้พิจารณาปรับช่วงเวลาเริ่มต้นของโครงการให้เร็วขึ้นเป็นวันที่ 1 ก.พ. 65 จากเดิม ที่กำหนดไว้ในวันที่ 21 ก.พ. 65 เพื่อให้ภาครัฐสามารถให้ความช่วยเหลือ แก่ประชาชนผู้ถือบัตรในโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4จำนวนไม่เกิน 13.45 ล้านคน (ณ วันที่ 25 มกราคม 2565) และ โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 จำนวน 2.25 ล้านคน ให้สามารถซื้อสินค้าจากร้านธงฟ้า ร้านค้า หรือผู้ให้บริการที่เข้าร่วมโครงการคนละครึ่ง ระยะที่ 4 ไม่เกิน 200 บาทต่อคนต่อเดือน เป็นระยะเวลา 3 เดือน ตั้งแต่วันที่ 1 กุมภาพันธ์ รวมทั้งสิ้น 600 บาทต่อคน ตลอดระยะเวลาโครงการ
“ทั้งนี้ ได้มี พิจารณาปรับปรุงหลักเกณฑ์ และเงื่อนไขของโครงการ ให้สอดคล้องกับ การปรับช่วงเวลาเริ่มต้นของโครงการ เพื่อช่วยเหลือประชาชนผู้มีรายได้น้อย ในสถานการณ์ในปัจจุบันที่ค่าครองชีพ ที่มีแนวโน้มเพิ่มสูงขึ้นได้อย่างรวดเร็วยิ่งขึ้น รวมถึงยังได้กำหนดมาตรการเพิ่มเติมในการกำกับและติดตาม การดำเนินโครงการ เพื่อป้องกันการแสวงหา ประโยชน์จากการดำเนินโครงการโดยมิชอบได้ อาทิ ร้านค้าที่รับสแกนสิทธิ์แลกเปลี่ยนเป็นเงินสด อีกด้วย” นายธนกรกล่าว
วันจันทร์ที่ 22 สิงหาคม 2565
“อนุทิน” แจงการแยกกักรักษาโควิด 5 วัน มีคณะกรรมการพิจารณาตามข้อมูลวิชาการ
รองนายกรัฐมนตรีและรัฐมนตรีว่าการกระทรวงสาธารณสุข แจงการแยกกักรักษาโควิด 5 วัน สังเกตอาการอีก 5 วัน เป็นไปตามข้อมูลทางวิชาการ ผ่านการพิจารณาของคณะกรรมการต่างๆ จนถึง ศบค.
วันนี้ (22 สิงหาคม 2565) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า แนวทางการรักษาโรคโควิด 19 ในผู้ป่วยที่มีอาการเล็กน้อยหรือไม่มีอาการด้วยรูปแบบ 5+5 คือ แยกกักรักษาที่บ้าน 5 วัน และสังเกตอาการโดยเข้มงวดมาตรการป้องกันตนเองอีก 5 วัน มีข้อมูลวิชาการรองรับ และไม่ได้เป็นการตัดสินใจเองของคนหนึ่งคนใด แต่เป็นการพิจารณาผ่านคณะกรรมการ ทั้งคณะกรรมการวิชาการ ศบค.ชุดเล็ก และ ศบค.ชุดใหญ่ ถือเป็นมติที่ชอบด้วยกฎหมายและทางปฏิบัติ ซึ่งแนวทางการรักษาผู้ป่วยโควิด 19 มีการปรับปรุงมาอย่างต่อเนื่องตามสถานการณ์ ความรุนแรงของโรค ความพร้อมของการรักษาพยาบาล ยารักษาและการบริหารวัคซีนป้องกัน
นายอนุทินกล่าวว่า ส่วนสถานการณ์โรคโควิด 19 ขณะนี้ บางจังหวัดยังมีการระบาดแบบSmall waveแต่ระบบสาธารณสุขมีความพร้อมในการรองรับ ทั้งเวชภัณฑ์ ยา และวัคซีน ขอให้ประชาชนมารับการฉีดเข็มกระตุ้น เพื่อเดินหน้าใช้ชีวิตตามปกติและขับเคลื่อนเศรษฐกิจที่เริ่มกลับมาเข้มแข็งขึ้น มีนักท่องเที่ยวเข้าประเทศมากขึ้นการจ้างงานทยอยกลับมา โดยกระทรวงสาธารณสุขมีความพร้อมในการควบคุมสถานการณ์ไม่ให้เกิดความสูญเสีย สำหรับการซื้อยาต้านไวรัสโควิด 19 ในร้านขายยาที่จะเริ่มวันที่ 1 กันยายน 2565 ยืนยันว่าจะต้องมีใบสั่งแพทย์เท่านั้น ส่วนเรื่องการกำหนดราคาไม่ได้อยู่ในอำนาจของกระทรวงสาธารณสุข แต่เชื่อว่าจะเป็นไปตามกลไกการตลาด
************************22 สิงหาคม 2565